ສື່ມວນຊົນລາວ ມີຄວາມຮັບຜິດຊອບສູງໃນການສະໜອງຂໍ້ມູນຂ່າວສານຂອງກອງປະຊຸມໃຫຍ່ ໃຫ້ແກ່ບັນດາສື່ມ່ວນຊົນທັງພາຍໃນ ແລະ ຕ່າງປະເທດ ຕະຫລອດໄລຍະການດຳເນີນກອງປະຊຸມ
ໃນໄລຍະດຳເນີນກອງປະຊຸມໃຫຍ່ ຜູ້ແທນທົ່ວປະເທດ ຄັ້ງທີ XI ຂອງພັກປະຊາຊົນປະຕິວັດລາວ ອະນຸກຳມະການໂຄສະນາ ໄດ້ຈັດຕັ້ງ ສູນຂ່າວ ເພື່ອປະກອບສ່ວນຮັບໃຊ້ ໃນການສະໜອງຂໍ້ມູນຂ່າວສານ ຂອງກອງປະຊຸມໃຫຍ່ ໃຫ້ແກ່ບັນດາສື່ມ່ວນຊົນ ທັງພາຍໃນ ແລະ ຕ່າງປະເທດ ຕະຫລອດໄລຍະ ການດຳເນີນກອງປະຊຸມ ດ້ວຍຄວາມເອົາໃຈໃສ່ ແລະ ມີຄວາມຮັບຜິດຊອບສູງ, ໂດຍອີງໃສ່ຕາມ ກົດລະບຽບຂອງສູນຂ່າວ ເຮັດໃຫ້ມີ ບັນຍາການທີ່ດີ, ຮູບການທີ່ດີ ແລະ ເນື້ອໃນທີ່ດີ, ທັງນີ້ເພື່ອຮັບປະກັນ ໃນການເຜີຍແຜ່ຂໍ້ມູນຂ່າວສານ ອອກສູ່ສັງຄົມທີ່ຖືກຕ້ອງຊັດເຈັນ.
ຕາມ ທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ທັງເປັນຫົວໜ້າໜ່ວຍງານ ຮັບຜິດຊອບສູນຂ່າວ ຂອງອະນຸກຳມະການໂຄສະນາ ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XI ຂອງພັກ ປະຊາຊົນ ປະຕິວັດລາວ ແລ້ວ, ການປະຕິບັດໜ້າທີ່ ຂອງສື່ມວນຊົນທັງລາວ ແລະ ຕ່າງປະເທດ ເຫັນວ່າປະຕິບັດໜ້າທີ່ ຂອງຕົນໄດ້ເປັນຢ່າງດີ, ໂດຍໄດ້ນຳເອົາເນື້ອໃນ, ຮູບພາບການເຄື່ອນໄຫວ ທຸກວາລະຂອງກອງປະຊຸມ ເຊິ່ງຜົນໄດ້ຮັບກໍເຫັນວ່າ ປະຊາຊົນລາວບັນດາເຜົ່າ, ຊັ້ນຄົນຕ່າງໆ ພາຍໃນປະເທດ ກໍຄືຕ່າງປະເທດ ໄດ້ຕິດຕາມໃຫ້ຄວາມສົນໃຈ, ເຊິ່ງສະແດງອອກ ຜ່ານສື່ສັງຄົມອອນລາຍ, ຜ່ານໜ້າຂ່າວ ທີ່ມີຄົນເຂົ້າຮັບ ຂໍ້ມູນຂ່າວສານ, ເຂົ້າເບິ່ງຮູບພາບ ເປັນຈຳນວນຫລວງຫລາຍທີ່ສຸດ.
ທ່ານ ສົມສະຫວາດ ພົງສາ ຫົວໜ້າກົມສື່ມວນຊົນ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ຮອງຫົວໜ້າຮັບຜິດຊອບສູນຂ່າວ ຂອງໜ່ວຍງານໂຄສະນາກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XI ຂອງພັກປະຊາຊົນ ປະຕິວັດລາວ ໃຫ້ຮູ້ວ່າ: ໃນຖານະຮັບຜິດຊອບສູນຂ່າວ ຖືວ່າເປັນກຽດ ແລະ ມີຄວາມພາກພູມໃຈເປັນຢ່າງຍິ່ງ ໃນນາມສື່ມວນ ຊົນລາວ, ທີ່ໄດ້ຮັບໃຊ້ໃນບັ້ນໂຄສະນາ ກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XI ຂອງພັກປະຊາຊົນປະຕິວັດລາວ, ເຊິ່ງສູນຂ່າວພວກເຮົາ ໄດ້ເຮັດໜ້າທີ່ ສະໜອງຂໍ້ມູນ, ເອກະສານທີ່ກ່ຽວກັບກອງປະຊຸມ, ສະໜອງຮູບພາບນີ່ງ ແລະ ພາບການເຄື່ອນໄຫວ ທີ່ມີການບັນທຶກຢູ່ໃນຫ້ອງປະຊຸມ ໃຫ້ສື່ມວນຊົນ ທຸກພາກສ່ວນ ທີ່ມາປະຕິບັດວຽກງານ ສາມາດສົ່ງຂໍ້ມູນຂ່າວສານໃຫ້ແກ່ສັງຄົມ ໄດ້ຢ່າງວ່ອງໄວ, ມີຄວາຖືກຕ້ອງຊັດເຈນ ແລະ ບໍ່ໃຫ້ເກີດຄວາມສັບສົນ. ນອກຈາກນັ້ນ, ຍັງສະໜອງການ ຖ່າຍທອດສົດ ເພື່ອໃຫ້ນັກຂ່າວ ຫລື ສື່ມວນຊົນຕ່າງໆ ທັງພາຍໃນ ແລະ ຕ່າງປະເທດ ໃຫ້ສາມາດຕິດຕາມເອົາ ທຸກເຫດການທີ່ເກີດຂຶ້ນ ຢູ່ໃນກອງປະຊຸມ ເພື່ອເຜີຍແຜ່ຕໍ່ຢູ່ໃນສື່ຂອງຕົນ.
ກອງປະຊຸມໃຫຍ່ ຜູ້ແທນທົ່ວປະເທດ ຄັ້ງທີ XI ຂອງ ພັກປະຊາຊົນ ປະຕິ ວັດລາວ ໄຂຂຶ້ນຢ່າງສະຫງ່າຜ່າເຜີຍ ໃນຕອນເຊົ້າ ວັນທີ 13 ມັງກອນ 2021 ທີ່ນະຄອນ ຫລວງວຽງຈັນ ໂດຍມີ ສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະ ບໍລິຫານງານສູນກາງພັກ, ມີກຳມະການກົມ ການເມືອງສູນກາງພັກ, ຄະນະເລຂາທິການສູນກາງພັກ, ກຳມະການສູນກາງພັກ, ນັກປະຕິວັດອາວຸໂສ, ວິລະຊົນແຫ່ງຊາດ ພ້ອມດ້ວຍບັນດາ ສະມາຊິກພັກສົມບູນ ຈຳນວນ 768 ສະຫາຍ, ຍິງ 116 ສະຫາຍ ທີ່ໄດ້ຖືກຄັດເລືອກ ໃຫ້ຕາງໜ້າອົງຄະນະພັກ ຂະແໜງການ, ອົງການ ແລະ ທ້ອງຖິ່ນ ໃນຂອບເຂດທົ່ວປະເທດ ແລະ ແຂກຖືກເຊີນ ຈຳນວນ 147 ສະຫາຍ ທີ່ຕາງໜ້າໃຫ້ແກ່ພາກສ່ວນຕ່າງໆ ທັງພາກລັດ ແລະ ເອກະຊົນ ກໍຄື ປະຊາຊົນລາວ ບັນດາເຜົ່າເຂົ້າຮ່ວມ.
ໄຊພອນ